b'\n_START_ARTICLE_\nCherub Rock\n_START_SECTION_\nMusikvideo\n_START_PARAGRAPH_\nMusikvideoen blev instrueret af Kevin Kerslake og vist p\xc3\xa5 MTV f\xc3\xb8rste gang i sommeren 1993. I videoen spiller bandet sangen live i skovomgivelser, og Kerslake smed filmen i badekarret for at give den et mere \xc3\xb8delagt og beskidt udseende. Billy Corgan var angiveligt utilfreds med musikvideoen, og bandet arbejdede aldrig med Kerslake igen.\n_START_SECTION_\nLive\n_START_PARAGRAPH_\nBilly Corgan skrev "Cherub Rock" i 1992, og bandet fik indspillet en demo i l\xc3\xb8bet af efter\xc3\xa5ret 1992. Herefter debuterede de sangen live i december 1992, og i forbindelsen med udgivelsen af Siamese Dream i juli 1993 og valget af "Cherub Rock" som f\xc3\xb8rstesingle, blev sangen naturligvis spillet j\xc3\xa6vnligt ved bandets koncerter p\xc3\xa5 Siamese Dream Tour i 1993 og 1994. Ligeledes p\xc3\xa5 Infinite Sadness Tour (1995-1997) var "Cherub Rock" til bandets fans\' gl\xc3\xa6de at se p\xc3\xa5 s\xc3\xa6tlisterne, men som s\xc3\xa5 mange andre af bandets hits, blev sangen ekskluderet fra Adore Tour i 1998. I 2000 og senest p\xc3\xa5 bandets comebackturn\xc3\xa9, Zeitgeist Tour (2007-2008), har sangen v\xc3\xa6ret spillet ofte, og den er nu spillet mere end 400 gange live, hvilket g\xc3\xb8r den til \xc3\xa9n af de mest spillede Smashing Pumpkins-sange overhovedet.'